JUSTIITS- JA DIGIMINISTEERIUM

8.oktoober 2025.a.

**SELGITUSTAOTLUS**

Eesti Ringhäälingute Liit palub selgitada, kuidas rakendub 10.oktoobril k.a. jõustuv Euroopa Parlamendi ja Nõukogu määrus (EL) 2024/900 poliitreklaami läbipaistvuse ja suunamise kohta (edaspidi Määrus) Eesti Vabariigis ajal, mil toimub kohalike omavalitsuste volikogude valimise aktiivne valimiskampaania, mis lõpeb valimistega 19.oktoobril.

Selles osas on avaldatud vastandlikke ametlikke seisukohti.

Avaliku võimu esindajad (sealhulgas minister) on meedias esitanud seisukohti, nagu ei rakenduks määruses toodud nõuded reklaamidele, mille avaldamiseks on tehingud sõlmitud enne Määruse jõustumist ehk enne 10.oktoobrit 2025.a.

Kirjas Postimees Grupile nr.10-4/7029-2 (digiallkirjastatud 02.09.2025) on justiits- ja digiministeeriumi ametnik Signe Teiv asunud seisukohale, et Määruse nõuded ei laiene reklaamidele, mis on tellitud ja avaldatud enne 10.oktoobrit ja mille avaldamist jätkatakse ka peale 10.oktoobrit. Selle seisukoha kohaselt laiene Määruse nõuded tele- ja raadio- ja veebireklaamidele, mis on esmakordselt avaldatud enne 10.oktoobrit, kuid mille avaldamine jätkub muutmata kujul ka peale 10.oktoobrit.

Samal seisukohta on väljendanud justiits- ja digiministeerium ka läbi oma teise ametniku, meediasuhete juhi Britten Torstenbergi, e-kirja Meedialiidule 22.septembrist 2025.a. Antud kiri laiendab Määruse mittekohaldatavaust ka reklaamidele, mis on vahendajale üle antud enne 10.oktoobrit 2025.a.

Täiesti vastupidisel seisukohal on Euroopa Komisjoni Esindus Eestis, mis oma vastuses Meedialiidu selgitustaotlusele 11.septembrist vastab kommunikatsioonijuht Elis Paemurd´i allkirjastatud kirjaga järgmiselt: „Määruse nõuded kehtivad kõigile poliitreklaamidele, mis avaldatakse 10.oktoobril või pärast seda, ka neile, mille kohta sõlmiti leping enne 10.oktoobrit 2025.a.“

Määruse rakendamiseks on Vabariigi Valitsus esitanud Riigikogule „Reklaamiseaduse ja isikuandmete kaitse seaduse muutmise seaduse eelnõu“ 5.septembril 2025.a. Eelnõus ja puuduvad sätted ja selle seletuskirjas mistahes selgitused, mis vastaksid käesoleva selgitustaotluse esitaja küsimusele.

Loodame, et mõistate antud küsimuse kiireloomulisust ringhäälinguorganisatsioonide jaoks ja leiate võimaluse meile vastata nii kiiresti kui vähegi võimalik.

Loodame ka, et vastate selgitustotlusele ministri või kantsleri allkirjaga, mis muudab selle dokumendi hiljem võimalike õigusvaidluste tekkimisel kasutatavaks menetluses ilma täiendavate pädevusvaidlusteta.

Parimate tervitustega,

Rein Lang

ERL tegevjuht